রবার্ট পেপ নামক জনৈক পশ্চিমা রাষ্ট্রপণ্ডিত গণিয়া দেখিয়াছেন ২০০১ সালের আগের ২২ বছরের মধ্যে – অর্থাৎ ১৯৮০ হইতে ২০০১ সালের ভিতর – তামাম দুনিয়ায় ১৮৮টি মতো সাধারণ আদম ওরফে আত্মঘাতী বোমা ফাটিয়াছে। নানান দেশের রাষ্ট্রীয় সেনাবাহিনীঘটিত আত্মঘাতী বোমার হিসাবটা ইহার মধ্যে ধরা হয় নাই। পেপ সাহেব দেখাইতেছেন এই দ্বাবিংশ বৎসর পর্বে গণিত ১৮৮টি আদমবোমার মধ্যে গোটা ৭৫টিই ফাটাইয়াছেন শ্রীলংকার ‘তামিল ব্যাঘ্রকুল’ ওরফে ‘তামিল টাইগার্স’ দল – ইঁহারা জাতে তামিল, তালে মার্কসবাদী-লেনিনবাদী আর ধর্মে হিন্দু বলিয়া প্রকাশ। (আসাদ ২০০৭: ৫৪) ইহাতে প্রমাণ এই বিষয়ে এসলাম ধর্মের কোন একচেটিয়া অধিকার নাই। পশ্চিমা পণ্ডিতগণ এই সত্য হজম করিবেন কী উপায়ে?